Nêrens bied geen toevlug | Netwerk24
Nêrens bied geen toevlug
Deur Igno Van Niekerk 10 Oktober 2018 06:01
Saterdag vra iemand op Facebook: “Waar in die land voel jy veilig?”
Die kuberruim is met moord, geweld en doodslag besaai. ’n Dogtertjie word in ’n gesins­restaurant verkrag en ’n gesin word tydens ’n gesinsbraai in die Kaap oorval. In die parlement, waar stelendes, slapendes en slopendes in die meerderheid is, word gesê dat korrupsie moet eindig.
In Amerika groei die president se neus en sak die paar positiewe hopendes se moed in hul skoene terwyl hy vertel dat geen boere vermoor word nie.
Tussendeur dreun die stemme van die verlede oor staatskaping, diefstal, bedrog en die haglike omstandighede van staatsbeheerde instellings in ’n reeks kommissies van ondersoek.
En die tragedie?
Nie een van die korrupte, stelende, moreel bankrot massa-misdadigers dink oënskynlik hulle is verkeerd nie. Daar is selfs ’n uitdrukking wat dit opsom: “It is our time to eat.”
Elke oortreder staan verstom omdat iemand durf dink dat hulle nie grondige rede gehad het vir wat hulle gedoen het nie.
Ek het nie werklik ’n begrip van getalle groter as ’n miljoen nie. En of daar ’n verskil tussen ’n miljoen, ’n triljoen en ’n miljard is, weet ek nie. Maar dit is die syfers wat elke keer met bedrog, diefstal en tender­knoeiery opduik.
Hoeveel wil ’n mens steel? Wanneer is jy tevrede? Moes hierdie geld dan nie gebruik word om gewone burgers op te hef of te beskerm nie?
Hoe steel ’n mens dit gewetenloos? Wat is jou motivering? Dat dit jou beurt is om te eet?
En dan die laaste slag – die aantal polisiebeamptes wat aan misdadige aktiwiteite skuldig bevind is, word bekend gemaak – nie in tiene nie, maar in honderde.
So waar in hierdie land voel ’n mens veilig? Is daar dalk êrens ’n plek met die naam Nêrens?